太安樓

太安樓，係香港出名嘅舊樓，喺1968年起好，發展商係香港置地集團。呢棟大廈屬於嗰間公司嘅經濟住宅計劃第二期，呢個項目由王伍歐陽建築師事務所有限公司嘅歐陽昭建築師同埋工程師負責，至於總承建商就係孫福記營造有限公司。呢棟大廈座落喺香港島東區西灣河嘅筲箕灣道，隔離就係港鐵港島綫嘅西灣河站，大型屋苑太古城都喺附近，大廈被四通八達嘅街道包圍，例如筲箕灣道、東區走廊、太康街、太安街同康祥街。

大廈嘅設計
太安樓係一座有唔少單位嘅單幢式物業，地下係屋苑商場。大廈係Ｈ型設計，高28層，總共有1884伙小型單位。1968年賣樓嘅價錢大概係港幣17,300至到27,000之間，太安樓每層都有68個單位同16部𨋢，走廊用咗長直設計同埋用泛光燈，走廊兩邊都係住宅單位，設計同早期香港屋宇建設委員會嘅廉租屋邨冇乜太大分別，所以太安樓有「私人廉租屋」同「善心樓」等等嘅花名。大廈入面有好多非法食肆，成日被執法機構檢控，所以有啲執法人員覺得太安樓係「東區毒瘤」，有啲裁判官甚至話太安樓係「眼中釘」、「無王管」。

由起好到1979年，太安樓依然座落喺海傍。不過去到1980年代，因為填海起樓同埋東區走廊，令到西灣河嘅海傍一直北移。宜家成個鯉景灣同埋附近屋苑都係起喺填海得嚟嘅地，而太安樓嘅地方亦都變成咗內陸。

設施
太安樓地下係商場，最出名嘅係賣嘢食嘅鋪頭、文具鋪菲林鋪同埋影印鋪。商場入面仲有渣打銀行、滙豐銀行、大新銀行、工商銀行等等幾間銀行嘅分行、華潤萬家、麥當勞、藥房、診所、惠康、五金鋪、電器修理鋪、漫畫鋪同埋租碟鋪。

以前地下重有油站同埋戲院，工廠外面有啲泊車位，重有一個供應淡水畀漁船用嘅水站，因為填海之前嘅太安樓外面已經係海邊。商場入面有賣魚、賣肉嘅舖頭同士多、雜貨舖等等，對住電車路重有茶樓，晌地下𨋢口位側邊有公共電話方便住戶，一樓向海嘅平台係公眾休憩花園。當年太安樓落成嗰時個商場曾經係亞洲最大嘅商場。

1989年，陳永安喺西灣河太安樓創立咗後來出晒名嘅太興燒味，所以佢被封為「燒味大王」。太興後來發展咗做連鎖式嘅茶餐廳。2017年，太興燒味太安樓分店已經搬咗去鯉景灣。

問題
早期嘅太安樓係高空擲物嘅黑點：喺1980年代初期，成日有住戶將電視機、紙巾、膠袋、梳化、甚至成個雪櫃喺單位掉落嚟。

治安方面，大廈總共有18個保安，業主每個月總共要畀19萬管理費，當中保安公司要收14萬元，其餘5萬用嚟俾電費、水費、第三保、大廈同𨋢嘅維修保養開支。

樓入面有啲單位做咗劏房，甚至被流鶯用嚟做一樓一。

事件
2002年11月5號深夜，12樓有個單位對開走廊畀大耳窿縱火，繼而發生咗三級火警。由於走廊平時放咗好多冇用嘅家具雜物，濃煙同火炎沿住通道蔓延，幾千個住客慌忙走落地面。消防處派咗七隊煙帽隊到現場撲救，直到凌晨1點幾，至少有14個住客受傷送院。由於現場大廈電箱爆炸，消防員將成幢大廈嘅居民疏散，令到大廈隔離嘅筲箕灣道一度逼滿喺大廈走出嚟人。

2009年2月12日，東區裁判法院有個𡃁仔喺押送期間逃走。一個14歲嘅失蹤少年被搵返之後送去東區法院少年法庭應訊，法庭判佢入屯門兒童院。判咗之後嗰個𡃁仔喺法院停車場突然發難擺甩警察，飛奔逃去無蹤。警方接報話有個睇落似嗰個𡃁仔嘅人行咗入法院百幾米外嘅太安樓，警方於是派咗30個警察封鎖大廈同商場至少7個出入口，並且帶埋嗰個𡃁仔嘅相上大廈逐層搜查。經過大半日嘅行動，警方都搵唔翻個𡃁仔，不過後來個𡃁仔喺第度被警方拉咗。

2014年中，太安樓OK便利店側邊嘅水管突然爆裂。

2016年中，太安樓8樓發生咗火警。

交通
電車
港鐵
巴士
港島路線：2、2A、2X、8H、14、18X、33X、77、77X、81、81A、82、82S、82X、85、85A、99、99X、720、720A、722、N8、N8X
過海路線：102、102P、106、106P、110、307P、606、606A、678、682、682A、682B、682C、682P、694、N122
機場路線：A12
專線小巴
港島小巴：20、32、50、61、65、65A、68

太古城
香港中國婦女會中學
港島民生書院
鯉景灣
蘇豪東
嘉亨灣
筲箕灣避風塘
興東邨
鰂魚涌公園
港島東體育館
香港電影資料館

太安樓嘅地圖
筲箕灣太安樓嘅資料
關注太安樓業主權益
東區卓越工作贏讚賞 (香港警察)

西灣河
香港住宅